90. schôdza NR SR - 8.deň - A. dopoludnia
Dátum: 2023-05-12
Poslanec: Pročko, Jozef (OĽANO)
Druh vystúpenia: Vystúpenie v rozprave

122. Musím, pán poslanec Viskupič, len k tebe jednu vec, že nechal si si to vysvetliť a potom si hore telefonoval, tak si to ešte raz potom nechaj vysvetliť, prosím ťa, dobre? Aby si to pochopil, lebo si telefonoval a pýtal si sa a telefonoval si. Ale on ti to vysvetlí, neboj sa. Milé kolegyne, milí kolegovia, hmotná zodpovednosť, ja nepoznám na Slovensku jediného jedného, a to som zvedavý, koľkí poslanci ma budú teraz počúvať, tí, čo sú na mobilných telefónoch, jediného jedného Slováka, čestného a spravodlivého, ktorý by nechcel hmotnú zodpovednosť politikov, nepoznám jedného. Náš návrh, ktorý prišiel, ktorý som podával ja, tak bol naozaj veľmi špeciálne prilepený pre mojich kolegov zo SaS. Nepoznám v OĽANO jediného jedného človeka, a myslím si, že OĽANO je jediné zoskupenie ľudí, ktoré chce tú hmotnú zodpovednosť, tak sme to urobili spôsobom, keďže pán Baránik a ostatní hlasovali v roku 2016 za hmotnú zodpovednosť, tak sme to urobili spôsobom, že sme dali zákon, za ktorý pán Baránik a ostatní zo SaS hlasovali v 2016. Vtedy boli za hmotnú zodpovednosť, pán Baránik si určite pamätá to jeho videjko, ktoré potom vyšlo, keď habkal a nevedel odpovedať na to. To bolo úžasné. A od ostatných kolegov, nebudem ich menovať, počúvam, že hmotnú zodpovednosť nechcú, a teraz počúvajte prečo, lebo funkcionári sa budú báť ísť do funkcií. Ešte raz to zopakujem, hmotnú zodpovednosť nezaveďme, lebo funkcionári sa budú báť ísť do funkcií. A čo je lepšie? Hmotná zodpovednosť a zlodeji a kšeftári nepôjdu do funkcií. A zase zopakujem, nepoznám jediného slušného Slováka, ktorý by nechcel, aby politik nemal hmotnú zodpovednosť. Chcú, aby politik mal hmotnú zodpovednosť. Moji kolegovia zo SaS, keď som sa stretol s Kolíkovou, tak tá mi povedala, pani Kolíkovou, ospravedlňujem sa, tá mi povedala, že no budeme to riešiť, budeme to rokovať, budeme to riešiť, budeme to rokovať, budeme to riešiť, budeme to rokovať a stále rokovať a riešiť, rokovať a riešiť. A stále sme rokovali a riešili a nič nebolo. Tak potom sme s kolegom Vetrákom a s kolegom Kyselicom vymysleli princíp, že dajme teraz tú hmotnú zodpovednosť z roku 2016, veď možno ten pán Baránik, čestný človek, spravodlivý, jedinečný, zahlasuje tak ako v roku 2016. A pán Baránik nezahlasoval. A celá SaS nezahlasovala. Nikto zo SaS nezahlasoval za hmotnú zodpovednosť. A prichádza tiež ďalší čestný človek, o ktorom si ja myslím, že je čestný človek, ktorý by mal priniesť bič na politikov, ktorý bojuje proti fašistom, proti nespravodlivosti, nie tá spravodlivá SaS, ktorá má vo svojom názve spravodlivosť, a ja verím, že, milí kolegovia, že za to teraz zahlasujete, že prinesiete bič na politikov. A ja verím, že aj kolega Pčolinský presvedčí SME RODINA a povie, to je dobrá vec, politici by mali mať zodpovednosť za svoje činy. Lebo viete, čo spraví taký dobrý minister? No hodí to na nejakého úradníčka, ten úradníček to podpíše, 40 miliónov ide do vrecka a nikto, všetci sú zahojení a vo funkciách máme politikov, ktorí sú kšeftári a zlodeji. Hmotnú zodpovednosť som poprosil teda v našom hnutí, aby som si zobral ja na starosť, ale nie ako legislatívne, že to napíšem, ale bol som ten, ktorý to organizoval, prosil a Lukáš Kyselica, Vetrák a ďalší, Janko Kerekréti tam bol, ja, Garstková a tak ďalej, prepáčte, koho som zabudol. Naozaj od prvej chvíle sme išli po tom, lebo to je veľmi dôležité, aby politik bol hmotne zodpovedný. A ja som presvedčený, že táto pani poslankyňa, milá a príjemná, bude hlasovať za, lebo ona je z tej strany, ktorí sú za to, aby svine politici neboli, aby boli polici spravodliví. Pani poslankyňu oslovím, Svetlana, Světlana že? Slavěna, prepáčte, ospravedlňujem sa, Slavěna, lebo vy máte nádherné meno, nádherné Slavěna, tak slávme spolu slávne slávnu slávu slávnych politikov a nie, nie zlodejov. Vy ste povedali, že chcete podporiť hmotnú zodpovednosť, ale nie v takomto zákone. Ale veď dajte to do druhého čítania, dajte pozmeňovák, podporte to. Ja si tiež myslím, že nie ste za to, aby, aby v politike boli, nechcem povedať špatné slovo, aby tam boli nečestní ľudia. O tomto, o tomto nám ide, o nič iné a ja sa opäť vrátim k mojim kolegom zo SaS, ja tomu nerozumiem, nech mi to vysvetlia, prečo v 2016 hlasovali za hmotnú zodpovednosť, za to isté, aké sme priniesli teraz my. Ten istý zákon, ktorý v 2016 mi kolegovia zo SaS, spravodliví, nehlasovali za tento zákon. Ja tomu fakt nerozumiem. Nič sa nezmenilo, to isté, detto od A po Z. Tak reku prejde to. Veď ja pani Zemanovú tiež ako naozaj ja považujem za veľmi čestného človeka, tak, pani Zemanová, vy ste nehlasovali za tú čestnú vec, za ktorú ste hlasovali v 2016? Čo sa stalo? Čo sa stalo? O nás rozprávajú, že my sme hlasovacie automaty. No tak tuto táto prvá rada, tí hlasujú jak im takto lusknú, druhá rada to isté, SMEROHLAS ani nehovorím. Ja verím, pani Zemanová, že budete hlasovať podľa svojho vedomia a svedomia a nebudete hlasovať tak, ako vám niekto luskne. To som hlboko presvedčený. Hmotná zodpovednosť nie je výmysel OĽANO, ale je to naozaj občianska požiadavka už dlhé roky, už dlhé roky. Samozrejme, keď sa politici, politici dostanú k moci a to ne... teraz neberte SaS ako osobne, ale môžu rozdeľovať v štátnej správe štátne fleky v štátnych firmách, no tak tam sa dá nejakým spôsobom trošku sem tam bokom niečo. Tak keď si dosadím svojho nominanta, tak ten by nemal byť hmotne zodpovedný, opak je pravdou. Keď si dosadím svojho nominanta do nejakej štátnej firmy, tak, kurník šopa, nech má tú hmotnú zodpovednosť, nech tam nekradne. A vy ste mali hospodárstvo, vy ste, vy by ste mali byť prví. Vy by ste mali byť prví, kolegovia SaS-kári, ktorí povedia, toto chceme, toto chceme, aby sme si mohli aj takto kontrolovať, aby sa naši nominanti báli kšeftovať. Hmotná zodpovednosť je naozaj požiadavka občanov a my sme tu každý jeden z nás, čo sme sa sem dostali, sme sa dostali preto, lebo si nás zvolili občania, tak splňme našim občanom to, čo chcú, a dajme im, aby hmotná zodpovednosť na politikov bola bič na zlých a skorumpovaných politikov. Ďakujem. (Potlesk.)